Moslems geskok oor aanval | Netwerk24
Moslems geskok oor aanval
Deur Warda Meyer 14 Junie 2018 12:42
Die Moslem Juridiese Raad (MJC) het hom skerp uitgespreek teen die geweld op plekke van aanbidding nadat twee inwoners van Malmesbury in die vroeë oggendure in ’n moskee op die dorp doodgesteek en verskeie ander beseer is.
Die polisie het die aanvaller doodgeskiet toe hy met ’n mes op hulle afgestorm het.
Die aanvaller se lyk waar hy doodgeskiet is toe hy op die polisie afgestorm het. Foto: Jaco Marais
Inwoners sê ’n onbekende buitelander, vermoedelik van Somalië, het die moskee binnegegaan en gevra of hy vir die oggendgebede mag bly.
“Die aanvaller het daarna een van die bejaardes se keel afgesny, hom twee keer in die bors gesteek en ’n tweede persoon in die rug gesteek,” het ’n inwoner gesê.
Sjeik Irfaan Abrahams, president van die MJC, het gesê die aanval het gebeur terwyl Moslems gereed maak om Eid te vier.
“Om so ’n tragedie aan die einde van Ramadan te ervaar is baie hartseer vir ons almal. Wie ook al dit gedoen het, het geen respek vir die heiligdom van die moskee nie,” het Abrahams gesê.
Die moskee in Malmesbury waar die aanval Donderdag plaasgevind het. Foto: Jaco Marais
Die Kaapstadse Islamitiese Opvoedkundige Sentrum (CTIEC) het ook sy skok uitgespreek oor die aanval. Moefti Sayed Haroon Al Azhari, hoof van die Kaapse oelama-raad (vergadering van geestelike leiers), het die voorval as skokkend en ontstellend beskryf. “Dit is onaanvaarbaar dat mense se lewens in ’n plek van aanbidding geneem is.”
Moelana Sayed Imraan Ziyaee, hoof van die CTIEC, het ook die aanval veroordeel en gesê “plekke van aanbidding moet plekke van veiligheid en kalmte wees, nie van gruwel en geweld nie”.
Lt.kol. André Traut, woordvoerder van die polisie, sê speurders fynkam die misdaadtoneel vir leidrade. Volgens hom het die aanvaller die polisie se bevel om hom oor te gee geïgnoreer en met ’n mes op hulle afgestorm, waarna hy doodgeskiet is.
Traut sê die onafhanklike polisie-ondersoekdirektoraat (Opod) sal die aanvaller se dood ondersoek.
Meer oor: Malmesbury | Aanval | Moskee
3 dood ná aanval in moskee in Malmesbury